Likumprojekta **„Grozījumi Finanšu un kapitāla tirgus komisijas likumā”**

sākotnējās ietekmes novērtējuma ziņojums

**(anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Likumprojekta “Grozījumi Finanšu un kapitāla tirgus komisijas likumā” (turpmāk – likumprojekts) mērķis ir paplašināt Finanšu un kapitāla tirgus komisijas (turpmāk – FKTK vai Komisija) darbības mērķi, funkcijas un atbildību, lai stiprinātu noziedzīgi iegūtu līdzekļu legalizācijas un terorisma un proliferācijas finansēšanas novēršanu finanšu un kapitāla tirgū, kā arī mainītu Komisijas padomes priekšsēdētāja un padomes locekļu nominēšanas un iecelšanas kārtību, noteiktu termiņa ierobežojumu padomes loceklim, kā arī ierobežotu Komisijas amatpersonu un darbinieku atbildību par lēmumiem, kas pieņemti atbilstoši finanšu un kapitāla tirgus jomu regulējošajiem normatīvajiem aktiem.  Likumprojekta spēkā stāšanās paredzēta 2019.gada 1.maijā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts sagatavots, lai:   * papildinātu FKTK darbības mērķa tvērumu - veicināt ieguldītāju, noguldītāju un apdrošināto personu interešu aizsardzību un finanšu kapitāla tirgus attīstību un stabilitāti, ar mērķi veicināt noziedzīgi iegūtu līdzekļu legalizācijas un terorisma un proliferācijas finansēšanas novēršanu; * precizētu FKTK funkcijas un atbildību noziedzīgi iegūtu līdzekļu legalizācijas un terorisma un proliferācijas finansēšanas novēršanas, kā arī starptautisko un nacionālo sankciju ievērošanas jomā; * mainītu Komisijas padomes locekļu atlases, nominēšanas un iecelšanas kārtību, paplašinātu padomes loceklim izvirzāmās prasības, ieviestu termiņu padomes locekļu amata pienākumu pildīšanai, kā arī noteiktu ierobežojumu ieņemt padomes locekļa amatu ne vairāk kā divus termiņus pēc kārtas; * stiprinātu Komisijas amatpersonu un darbinieku atbildības aizsardzību, nosakot atbildības ierobežojumu arī attiecībā pret finanšu un kapitāla tirgus dalībniekiem, ne tikai trešajām personām, paredzot, ka Komisijas amatpersonas, un darbinieki, īstenojot šajā un citos finanšu un kapitāla tirgus jomu regulējošajos normatīvajos aktos paredzētos Komisijas uzdevumus, nav atbildīgas par tiesisku lēmumu radītajām sekām, kas radušās finanšu un kapitāla tirgus dalībniekiem un trešajām personām; * ieviestu Ekonomikas Sadarbības un Attīstības organizācijas (turpmāk – OECD) īstermiņa rekomendācijas Latvijas Republikai, lai atbalstītu cīņu ar noziedzīgi iegūtu līdzekļu legalizāciju un terorisma finansēšanas novēršanu, kas iekļautas ziņojumā “Uzraudzības un kontroles mehānismu stiprināšana, lai nepieļautu finanšu sistēmas ļaunprātīgu izmantošanu” (*Enchancing robustness of supervisory and control mechanisms for prevention of financial system abuse*).   Likumprojekts ir daļa no Ministru prezidenta A.K.Kariņa ierosinātās finanšu sektora kontroles reformas, kuras mērķis ir nodrošināt caurspīdīgu, ilgtspējīgu un drošu finanšu sektora darbību Latvijā. Reformas īstenošanai uzdots Finanšu ministrijai kopā ar Tieslietu ministriju un Iekšlietu ministriju izstrādāt nepieciešamos grozījumus FKTK likumā:   * ņemot vērā FKTK centrālo uzraudzības lomu kredītiestāžu darbībā, pilnveidot FKTK darbības mērķi, nostiprinot FKTK uzraudzības lomu un uzdevumus noziedzīgi iegūtu līdzekļu legalizācijas un terorisma finansēšanas jautājumus, tai skaitā, stiprinot FKTK kapacitāti; * izvērtēt un, ja nepieciešams mainīt FKTK pārvaldības modeli, kas nodrošinātu iepriekšējā punktā noteikto papildu mērķu un uzdevumu izpildi, tai skaitā, bet ne tikai risinātu jautājumus saistībā ar komisijas padomes locekļu izvirzīšanas un iecelšanas kārtību, kompetenci, kā arī pilnvaru termiņiem; * piedāvāt risinājumus FKTK atbildīgo amatpersonu atbildības aizsardzībai gadījumos, kad tiek pieņemti pamatoti lēmumi labā ticībā, pildot FKTK pamatuzdevumus; * nostiprināt noziedzīgi iegūtu līdzekļu legalizācijas un terorisma finansēšanas novēršanas jautājumos sadarbības modeli uzraugošo institūciju darbības mehānismam, nosakot tajā ietilpstošās institūcijas un to pienākumus un tiesības, tai skaitā, paredzot Noziedzīgi iegūtu līdzekļu legalizācijas novēršanas dienesta (turpmāk – Kontroles dienests) un FKTK savstarpējo sadarbību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2018.gada 4.jūlijā Eiropas Padomes Moneyval komitejas plenārsēdē tika apstiprināts 5.kārtas ziņojums par Latvijas noziedzīgi iegūtu līdzekļu legalizācijas un terorisma novēršanas sistēmas efektivitāti un tehnisko atbilstību. Šo novērtējumu, atbilstoši starptautiskajiem Finanšu darījumu darba grupas (FATF) standartiem veica Eiropas Padomes Moneyval komitejas eksperti klātienes vizītes laikā Latvijā no 2017.gada 30.oktobra līdz 8.novembrim. Ziņojumā ietverta situācijas analīze, balstoties uz to regulējumu un darbības rezultātiem, kādi bija 2017.gada 8.novembrī. Piektās kārtas novērtējuma ietvaros pirmo reizi Moneyval komitejas dalībvalstis tika vērtētas ne tikai attiecībā uz to normatīvo aktu tehnisko atbilstību FATF standartiem, bet arī, vērtējot sistēmas efektivitāti. Tādējādi ziņojums sniedz novērtējumu par Latvijas atbilstību FATF 40 rekomendācijām, kā arī novērtē sistēmas efektivitāti atbilstoši 11 efektivitātes rādītājiem.  Vienā no efektivitātes rādītājiem vērtēta uzraudzības efektivitāte. Lai arī FATF nosaka standartus ne tikai finanšu, bet arī nefinanšu sektoram, atbilstoši Nacionālam risku novērtējumam[[1]](#footnote-1), būtiskāko Latvijas noziedzīgi iegūtu līdzekļu legalizācijas un terorisma finansēšanas risku veido banku sektors.  Moneyval novērtēšanas ziņojumā atzīts, ka FKTK novērtēšanas ietvaros demonstrēja augstu izpratni par noziedzīgi iegūtu līdzekļu legalizācijas un terorisma finansēšanas draudiem un ievainojamību. Tomēr, neskatoties uz šo izpratni, ārvalstu klientu apkalpojošo banku sektorā izmaiņas riska apetītē ir lēnas un Latvija saglabā augstu noziedzīgu iegūtu līdzekļu un terorisma finansēšanas risku.  Novērtējuma ietvaros Latvija uzraudzības efektivitātes rādītājā saņēma vidēju[[2]](#footnote-2) novērtējumu.  Kopš MONEYVAL ziņojuma apstiprināšanas 2018.gada jūlijā, ir ieviesta virkne pasākumu, lai mazinātu noziedzīgi iegūtu līdzekļu legalizācijas un terorisma finansēšanas risku banku sektorā – ieviests aizliegums bankām un maksājumu pakalpojumu sniedzējiem sadarboties ar čaulu veidojumiem, kam nav reālas ekonomiskas darbības un kuriem nav prasība iesniegt finanšu pārskatus, ieviests aizliegums bankas akcionāriem ar būtisku līdzdalību ieņemt bankas valdes locekļa amatus, kā arī ieviests aizliegums personām, kas sodītas par tīša nozieguma izdarīšanu pret valsti, īpašuma vai pārvaldības kārtību vai par tīša nozieguma izdarīšanu tautsaimniecībā vai valsts institūciju dienestā, vai par tāda nozieguma izdarīšanu, kas saistīts ar terorismu un sodāmība nav noņemta vai dzēsta, ieņemt amatu kredītiestādē, ja darba pienākumi saistīti ar finanšu pakalpojumu sniegšanu vai kredītriska pārvaldību. Ieviešot stingrāku normatīvo regulējumu, ārvalstu klientu noguldījumu apjoms 2018.gada beigās ir sasniedzis vēsturiski zemāko atzīmi pēdējo gadu laikā, samazinoties par 33 procentu punktiem no 53,4% 2015.gadā līdz 20,3% 2018.gada beigās (no 12,4 miljardiem *euro* līdz 3,3 miljardiem *euro*). Ārvalstu klientu noguldījumu apjomā 20,3 % - 11% sastāda citu ES valstu klientu noguldījumi, 5% NVS valstu klientu noguldījumi un 4% pārējo valstu klientu noguldījumi.[[3]](#footnote-3) Tomēr, bez ārvalstu klientu noguldījuma apjoma samazinājuma ir svarīgi pārliecināties par atlikušo noguldījumu un ārvalstu klientu maksājumu atbilstību noziedzīgi iegūtu līdzekļu legalizācijas un terorisma finansēšanas novēršanas prasībām.  Ministru kabinets 2018.gada 6.martā (Ministru kabineta 2018.gada 6.marta sēdes protokola Nr.14 53.§) konceptuāli atbalstīja FKTK un Noziedzīgi iegūtu līdzekļu legalizācijas novēršanas dienesta  (Kontroles dienests) papildu pārbaudi par uzraudzības un kontroles mehānisma efektivitāti noziedzīgi iegūtu līdzekļu legalizācijas un terorisma finansēšanas novēršanas, sankciju pārkāpumu un korupcijas novēršanu finanšu sektorā. Finanšu ministrijai sadarbībā ar Ārlietu ministriju un Tieslietu ministriju tika uzdots uzsākt sarunas ar starptautiskajām organizācijām –– OECD, Starptautisko Valūtas fondu, Pasaules Banku, nepieciešamības gadījumā, piesaistot citu starptautisko organizāciju vai dalībvalstu ekspertus un par sarunu rezultātiem informēt Ministru kabinetu un Saeimas Budžeta un finanšu (nodokļu) komisiju.  Finanšu ministrija izstrādāja un 2018.gada 14.jūnijā iesniedza OECD izvērtēšanai Darba uzdevuma projektu, kas balstīts uz Ministru kabineta doto uzdevumu un MONEYVAL 5.kārtas novērtēšanas ziņojuma projektu un iekļauj galvenos virzienus OECD izvērtējumam, kā arī potenciālo laika grafiku. Balstoties uz Darba uzdevumu, tika sagatavots Vienošanās projekts, kas tika atbalstīts Ministru kabineta sēdē. Vienošanās mērķis ir izvērtēt Latvijas noziedzīgi iegūtu līdzekļu legalizācijas un terorisma finansēšanas novēršanas uzraudzības un pārvaldības mehānisma efektivitāti.  OECD projekta ietvaros ir vērtējis FKTK uzraudzības un kontroles pasākumu noziedzīgie iegūtu līdzekļu legalizācijas un terorisma finansēšanas novēršanas jomā efektivitāti un izteicis rekomendācijas esošās sistēmas pilnveidošanai un pārvaldības uzlabošanai. Izvērtējuma rezultātā izteiktas rekomendācijas, kas ieviešamas īstermiņā un vidējā termiņā. Vidēja termiņa rekomendāciju ieviešana prasa papildus izpēti un izšķiršanos par Latvijas situācijai atbilstošāko rīcību.  Likumprojekts izstrādāts, lai, cita starpā, ieviestu OECD īstermiņa rekomendācijas, kas rekomendē:  1) pārskatīt FKTK mērķi un funkcijas, lai nodrošinātu, ka noziedzīgi iegūtu līdzekļu legalizācijas un terorisma finansēšanas uzraudzība tiek atzīta par FKTK prioritāti un FKTK varētu turpināt atbilstoši mazināt noziedzīgi iegūtu līdzekļu legalizācijas un terorisma finansēšanas riskus banku sektorā, kā arī pildīt līdera lomu uzraudzības metodoloģijas izstrādē;  2) FKTK jāapsver veidi, kā atbalstīt FKTK Atbilstības Kontroles departamentu, ņemot vērā tā galveno lomu Latvijas noziedzīgi iegūtu līdzekļu legalizācijas un terorisma finansēšanas novēršanas uzraudzībā. Tas ietver labāku noziedzīgi iegūtu līdzekļu legalizācijas novēršanas jautājumu iestrādi Komisijas pārvaldības procesā, piemēram, iekļaujot Atbilstības Kontroles departamenta direktoru padomes sastāvā un apsverot papildus resursu pārdali pēc nepieciešamības, lai atbalstītu un stiprinātu minētā departamenta kapacitāti, mazinot Latvijai piemītošos riskus.  2018.gada maijā, balstoties uz trīs Eiropas Komisijas komisāru ierosinājuma, tika izveidota apvienota darba grupa, iekļaujot Eiropas Centrālās Bankas Vienotā uzraudzības mehānisma, Eiropas uzraudzības iestāžu (EBA, ESMA, EIOPA[[4]](#footnote-4)) un Noziedzīgi iegūtu līdzekļu legalizācijas novēršanas komitejas priekšsēdētaju, lai identificētu veicamos pasākumus, kā uzlabot pašreizējo regulējumu sadarbībai starp noziedzīgi iegūtu līdzekļu legalizācijas novēršanas un prudenciālās uzraudzības iestādēm. Darba grupa tika izveidota, ņemot vērā to, ka nesenie gadījumi saistībā ar iespējamu noziedzīgi iegūtu līdzekļu legalizāciju Eiropas bankās (*ABLV* *Bank* Latvijā, *Pilatus Bank* Maltā, *Versobank* Igaunijā, *ING* *Bank* Nīderlandē, *Danske Bank* filiāle Igaunijā) ir radījusi bažas par to vai esošie mehānismi starp prudenciālajiem un noziedzīgi iegūtu līdzekļu legalizācijas noteikumiem attiecībā uz finanšu iestādēm ir pietiekami, ņemot vērā, ka pastāv skaidra saikne starp nelikumīgi iegūtu līdzekļu legalizāciju un prudenciālo uzraudzību, jo nespēja novērst nelikumīgi iegūtu līdzekļu legalizācijas un terorisma finansēšanas riskus var negatīvi ietekmēt atsevišķu finanšu iestāžu finansiālo noturību un finanšu stabilitāti.  2018.gada septembrī darba grupa nāca klajā ar ziņojumu, kurā iekļauti priekšlikumi noziedzīgi iegūtu līdzekļu legalizācijas un terorisma finansēšanas novēršanas sistēmas pilnveidojumiem, iekļaujot īstermiņa un ilgtermiņa pasākumus, īstermiņā palielinot sasaisti starp prudenciālās un noziedzīgi iegūtu līdzekļu legalizācijas un terorisma un proliferācijas finansēšanas novēršanas uzraudzības iestādēm.  **FKTK darbības mērķis un funkcijas**  FKTK likums nosaka Komisijas darbības mērķi - veicināt ieguldītāju, noguldītāju un apdrošināto personu interešu aizsardzību un finanšu un kapitāla tirgus attīstību un stabilitāti.  FKTK funkcijas un uzdevumi attiecībā uz finanšu un kapitāla tirgus dalībnieku uzraudzību un kontroli noziedzīgi iegūtu līdzekļu legalizācijas un terorisma un proliferācijas finansēšanas novēršanas jomā izriet no šo jomu regulējuma, nevis no Komisijas darbības pamata regulējuma - FKTK likuma. Ņemot vērā noziedzīgi iegūtu līdzekļu legalizācijas un terorisma un proliferācijas finansēšanas risku finanšu sektorā, ar likumprojektu noteikts, ka FKTK darbības mērķis ir arī veicināt noziedzīgi iegūtu līdzekļu legalizācijas un terorisma un proliferācijas finansēšanas novēršanu, vienlaikus saglabājot FKTK likumā Komisijai jau noteikto darbības mērķi attiecībā uz finanšu un kapitāla tirgus dalībnieku prudenciālo uzraudzību un finanšu stabilitāti. Jēdziens “proliferācijas finansēšana” likumprojektā tiek lietots Starptautisko un Latvijas Republikas nacionālo sankciju likuma izpratnē. Atbilstoši minētā likuma 3.panta 3.punktam proliferācija ir cīņa ar masveida iznīcināšanas ieroču izgatavošanu, glabāšanu, pārvietošanu, lietošanu vai izplatīšanu.  Ar likumprojektu FKTK funkcijas papildinātas ar pienākumu uzraudzīt un kontrolēt finanšu un kapitāla tirgus dalībniekus Noziedzīgi iegūtu līdzekļu legalizācijas un terorisma finansēšanas novēršanas likuma un Starptautisko un Latvijas Republikas nacionālo sankciju likuma prasību attiecībā uz finanšu ierobežojumiem ievērošanā.  Noziedzīgi iegūtu līdzekļu legalizācijas un terorisma finansēšanas novēršanas likuma 50. pantsnosaka, ka Noziedzīgi iegūtu līdzekļu legalizācijas novēršanas dienests (turpmāk - Kontroles dienests) ir iestāde, kas saskaņā ar šo likumu veic neparastu un aizdomīgu darījumu kontroli un iegūst, saņem, reģistrē, apstrādā, apkopo, uzglabā, analizē un sniedz pirmstiesas izmeklēšanas iestādēm, prokuratūrai un tiesai informāciju, kuru var izmantot noziedzīgi iegūtu līdzekļu legalizācijas, terorisma finansēšanas vai šo darbību mēģinājuma, vai cita ar to saistīta noziedzīga nodarījuma novēršanai, atklāšanai, pirmstiesas kriminālprocesam vai iztiesāšanai. Kontroles dienesta darbības mērķis ir novērst iespēju izmantot Latvijas Republikas finanšu sistēmu noziedzīgi iegūtu līdzekļu legalizācijai un terorisma finansēšanai. Vienlaikus minētā likuma 45.panta pirmās daļas 1.punkts nosaka, ka likuma subjektus kredītiestādes, elektroniskās naudas iestādes, apdrošināšanas sabiedrības, ciktāl tās veic dzīvības apdrošināšanas vai citas ar līdzekļu uzkrāšanu saistītas apdrošināšanas darbības, privātos pensiju fondus, apdrošināšanas starpniekus, ciktāl tie sniedz dzīvības apdrošināšanas vai citus ar līdzekļu uzkrāšanu saistītus apdrošināšanas pakalpojumus, ieguldījumu brokeru sabiedrības, alternatīvo ieguldījumu fondu pārvaldniekus, ieguldījumu pārvaldes sabiedrības, krājaizdevu sabiedrības, pārapdrošināšanas pakalpojumu sniedzējus un maksājumu iestādes šā likuma prasību izpildē uzrauga un kontrolē FKTK. Uzraudzības un kontroles institūciju pienākumi iekļauti Noziedzīgi iegūtu līdzekļu legalizācijas un novēršanas likuma 46.pantā, nosakot, ka uzraudzības un kontroles institūcijai ir šādi pienākumi:  1) uzskaitīt un reģistrēt uzraugāmos likuma subjektus;  2) veikt uzraugāmo un kontrolējamo likuma subjektu darbinieku apmācību un vadlīniju izstrādi jautājumos, kas saistīti ar noziedzīgi iegūtu līdzekļu legalizācijas un terorisma finansēšanas novēršanu;  3) veikt saskaņā ar tās izstrādāto metodiku regulāras pārbaudes, lai izvērtētu, kā likuma subjekti izpilda šā likuma prasības, un, konstatējot pārkāpumus, lemt par pārbaudes akta sastādīšanu un sankciju piemērošanu;  4) ziņot Kontroles dienestam par pārbaužu laikā konstatētajiem neparastiem un aizdomīgiem darījumiem, par kuriem attiecīgais likuma subjekts nav ziņojis Kontroles dienestam;  5) pēc Kontroles dienesta pieprasījuma sniegt tam metodisku palīdzību šajā likumā paredzēto funkciju veikšanai;  6) piemērot vai ierosināt, lai citas kompetentās institūcijas piemēro normatīvajos aktos noteiktās sankcijas par normatīvo aktu pārkāpumiem, un kontrolēt šo pārkāpumu novēršanas pasākumus;  7) pēc savas iniciatīvas vai atbilstoši lūgumam veikt informācijas apmaiņu ar ārvalstu iestādēm, kuru pienākumi pēc būtības ir līdzīgi, ja tiek nodrošināta datu konfidencialitāte un to izmantošana ir iespējama vienīgi savstarpēji saskaņotiem mērķiem;  8) ne vēlāk kā līdz katra gada 1.februārim apkopot un iesniegt Kontroles dienestam statistisko informāciju par iepriekšējā gadā veiktajiem pasākumiem, kas saistīti ar likuma subjektu uzraudzību un kontroli;  9) veikt nepieciešamos administratīvos, tehniskos un organizatoriskos pasākumus, lai nodrošinātu šā likuma prasību izpildes ietvaros iegūtās informācijas aizsardzību, novērstu neatļautu piekļūšanu informācijai, neatļautu tās grozīšanu, izplatīšanu vai iznīcināšanu;  10) veikt informācijas apmaiņu ar citām uzraudzības un kontroles institūcijām, kuras attiecīgajā valstī pilda līdzvērtīgas funkcijas, lai tiktu veiktas darbības, kas samazinātu noziedzīgi iegūtu līdzekļu legalizācijas un terorisma finansēšanas iespējas;  11) veikt uzraudzības pasākumus, balstoties uz noziedzīgi iegūtu līdzekļu legalizācijas un terorisma finansēšanas risku novērtējumu;  12) veikt risku novērtējumu un tā regulāru pārskatīšanu atbilstoši riska līmenim.  Saskaņā ar Starptautisko un Latvijas Republikas nacionālo sankciju likuma 13.panta pirmo daļu kompetentās institūcijas veic visas tās darbības, kas nepieciešamas, lai nodrošinātu starptautisko un nacionālo sankciju izpildi. Atbilstoši minētā panta ceturtajai daļai FKTK kā kompetentā institūcija:  1) uzrauga starptautiskajās vai nacionālajās sankcijās paredzēto ierobežojumu nodrošināšanu attiecībā uz finanšu un kapitāla tirgus dalībniekiem;  2) ir tiesīga pieņemt sankciju izpildei nepieciešamos lēmumus, tostarp finanšu un kapitāla tirgus dalībniekiem saistošus lēmumus par finanšu līdzekļu iesaldēšanu, ja līdzekļu iesaldēšana nav veikta saskaņā ar normatīvo aktu prasībām;  3) nosaka finanšu un kapitāla tirgus dalībniekiem prasības attiecībā uz sankciju riska pārvaldīšanas iekšējās kontroles sistēmas izveidi un kontroli;  4) nosaka finanšu un kapitāla tirgus dalībniekiem kritērijus, pēc kādiem noteikt Eiropas Savienības vai Ziemeļatlantijas līguma organizācijas dalībvalsts noteiktās sankcijas, kuras būtiski ietekmē finanšu un kapitāla tirgus dalībnieku vai finanšu un kapitāla tirgus intereses;  5) nosaka finanšu un kapitāla tirgus dalībniekiem prasības attiecībā uz finanšu ierobežojumu piemērošanu, ja šie ierobežojumi izriet no tādām Eiropas Savienības vai Ziemeļatlantijas līguma organizācijas dalībvalsts noteiktajām sankcijām, kuru ievērošana būtiski ietekmē finanšu un kapitāla tirgus dalībnieku vai finanšu un kapitāla tirgus intereses.  Noziedzīgi iegūtu līdzekļu legalizācijas un terorisma finansēšanas novēršanas likums nosaka tos finanšu un kapitāla tirgus dalībniekus, kurus šī likuma prasību izpildē uzrauga FKTK. Savukārt Starptautisko un Latvijas Republikas nacionālo sankciju likums nosaka FKTK kā kompetentās iestādes pienākumus un tiesības attiecībā uz finanšu un kapitāla tirgus dalībniekiem. Finanšu un kapitāla tirgus dalībnieki uzskatīti FKTK likuma 4.pantā.  Atbilstoši FKTK likuma 9.pantam Komisija ir atbildīga par finanšu tirgus stabilitāti un attīstību, kā arī par brīvas konkurences veicināšanu finanšu un kapitāla tirgū. Tā kā likumprojekta mērķis ir nostiprināt FKTK uzdevumus un lomu noziedzīgi iegūtu līdzekļu legalizācijas un terorisma un proliferācijas finansēšanas novēršanas jautājumos bez Komisijas darbības mērķa un funkciju paplašināšanas, paplašināta arī FKTK atbildība attiecībā uz noziedzīgi iegūtu līdzekļu legalizācijas un terorisma un proliferācijas finansēšanas novēršanu finanšu un kapitāla tirgū. Komisijas atbildība paplašināta par pienākumiem un kompetenci uzraudzīt un kontrolēt finanšu un kapitāla tirgus dalībniekus Noziedzīgi iegūtu līdzekļu legalizācijas un terorisma finansēšanas novēršanas likumu prasību ievērošanā atbilstoši likumprojekta 2.pantā norādītajai Komisijas kompetencei šajā jomā.  Arī starptautiskā prakse rāda, ka ļoti daudzās valstīs finanšu sektora uzraudzības institūcija apvieno gan finanšu sektora prudenciālo uzraudzību, gan uzraudzību noziedzīgi iegūtu līdzekļu legalizācijas un terorisma finansēšanas novēršanā – Igaunijā (*Financial Supervision Authority*), Vācijā (*BaFin*), Īrijā (*Īrijas Centrālā banka*), Lietuvā (*Lietuvas Centrālā banka*), Šveicē (*FINMA*), Singapūrā (*Monetary Authority of Singapore*).  **FKTK pārvaldība**  Saskaņā ar esošo regulējumu FKTK priekšsēdētāju un vietnieku amatā uz sešiem gadiem ieceļ Saeima pēc finanšu ministra un Latvijas Bankas prezidenta kopīga priekšlikuma. Esošais regulējums nenosaka ierobežojumu cik termiņus pēc kārtas attiecīgās personas amatu var ieņemt.  Atbilstoši spēkā esošajam regulējumam, citus FKTK padomes locekļus ieceļ amatā FKTK priekšsēdētājs, kandidatūras pirms tam, saskaņojot ar finanšu ministru un Latvijas Bankas prezidentu. Padomes locekļiem nav amata termiņa ierobežojums. Likums nosaka, ka padomes locekļi, vienlaikus ir arī atsevišķu departamentu direktori – Juridiskās un licencēšanas departamenta direktors, Uzraudzības departamenta direktors, Regulējošo prasību un statistikas departamenta direktors. Padomē nav pārstāvēts Atbilstības un kontroles departamenta direktors.  Vērtējot citu valstu pieredzi, secināms, ka lielākajā daļā valstu finanšu un kapitāla tirgus uzraudzības iestādi vada valde vai padome. Padomes locekļu iecelšanas kārtību nosaka likums, vienlaikus izvirzot prasības padomes locekļu kandidātiem. Piemēram, Nīderlandē uzraudzības iestādi vada valde, kas sastāv no prezidenta un no trīs līdz pieciem valdes locekļiem. Prezidentu un valdes locekļus ieceļ amatā uz septiņiem gadiem un tie var tikt pārvēlēti uz vēl vienu termiņu. Valdi uzrauga padome. Vienu no padomes locekļiem amatā ieceļ Finanšu ministrija. Singapūrā uzraudzības iestādes padomes locekļus amatā ieceļ prezidents. Padomes priekšsēdētāju ieceļ prezidents pēc Ministru kabineta rekomendācijas. Padome atskaitās parlamentam caur finanšu ministru.  Saskaņā ar Starptautiskā Valūtas fonda pētījumu[[5]](#footnote-5), kurā apkopotas Starptautiskā Valūtas fonda 103 dalībvalstu atbildes no 140 finanšu sektora uzraudzības iestādēm secināts, ka gandrīz 60% gadījumu uzraudzības iestādi vada valde vai padome. Gandrīz visos gadījumos pārvaldes institūciju amatpersonu iecelšanas kārtību un kandidātiem izvirzāmās prasības nosaka likums. Lielākajā daļā gadījumu (82%) pārvaldes institūciju locekļi amatā tiek iecelti uz noteiktu laiku – visbiežāk uz 6 gadiem.  Ar likumprojektu mainīta līdzšinējā FKTK padomes locekļu iecelšanas kārtība, nosakot, ka visus padomes locekļus amatā ieceļ Saeima pēc Ministru kabineta ieteikuma. Uz padomes locekļa amatu Ministru kabinets izsludina atklātu konkursu, paredzot pretendentu pieteikšanās nosacījumus un kārtību, kā arī pretendentu atlases kritērijus un vērtēšanas kārtību. Ministru kabineta ieteikto padomes locekļa amata pretendentu atlasi veic komisija, kuru vada Valsts kancelejas direktors. Komisijas sastāvā ir Valsts kancelejas direktors, finanšu ministrs vai viņa deleģēts pārstāvis, tieslietu ministrs vai viņa deleģēts pārstāvis, iekšlietu ministrs vai viņa deleģēts pārstāvis, Latvijas Bankas padomes loceklis, Noziedzīgi iegūtu līdzekļu legalizācijas novēršanas dienesta priekšsēdētājs, Satversmes aizsardzības biroja direktors un Valsts drošības dienesta priekšnieks, kā arī ar padomdevēja tiesībām piedalās ne vairāk kā trīs Finanšu sektora attīstības padomes deleģēti pārstāvji.  Ar likumprojektu papildinātas šobrīd FKTK likumā iekļautās kandidātam izvirzītās prasības, nosakot, ka par priekšsēdētāju vai padomes locekli var būt persona:  kura ir Latvijas Republikas pilsonis;  kura ir ieguvusi augstāko izglītību ar jurista vai ekonomista kvalifikāciju vai kvalifikāciju finanšu vadībā;  kura pārvalda latviešu valodu un vismaz divas svešvalodas;  kurai ir vismaz piecu gadu darbības pieredze finanšu un kapitāla tirgus jomā;  kurai ir kompetence finanšu vadības jautājumos un kura ir ieguvusi praktisko pieredzi vadītāja amatā;  kurai ir nevainojama reputācija;  kura atbilst normatīvajos aktos noteiktajām prasībām, lai saņemtu speciālo atļauju pieejai valsts noslēpumam;  kura nav bijusi sodīta par tīšu noziedzīgu nodarījumu neatkarīgi no sodāmības dzēšanas vai noņemšanas;  kurai nav bijušas atņemtas tiesības veikt noteiktu vai visu veidu uzņēmējdarbību.  Šobrīd FKTK likumā noteiktais padomes priekšsēdētāja un priekšsēdētāja vietnieks termiņš ir seši gadi, savukārt attiecībā uz pārējiem padomes locekļiem termiņa ierobežojums nav noteikts. Pilnvaru termiņš ir bijis nemainīgs kopš FKTK izveidošanas 2001.gadā un šobrīd vispārpieņemta prakse un normatīvie akti paredz iestāžu vadītāju iecelšanu uz pieciem gadiem. Tādējādi ar likumprojektu noteikts padomes locekļa amata termiņa ierobežojums – pieci gadi, kā arī noteikts, ka viena un tā pati persona var būt par padomes locekli ne vairāk kā divus termiņus pēc kārtas.  Lai novērstu to, ka padomē ir pārstāvēti tikai atsevišķu FKTK departamentu direktori, izslēdzot tādu būtisku uzraudzības un kontroles jomu kā noziedzīgi iegūtu līdzekļu un terorisma un proliferācijas finansēšanas novēršana, ar likumprojektu noteikts, ka padomes locekļi vienlaikus nav FKTK departamentu direktori. Šāda amatpersonu atbildības un pienākumu atdalīšana vairos labāku pārvaldību, jo operatīvās vadības rezultātā sagatavotie priekšlikumi departamentu vadības līmenī, tiks izskatīti un izlemti padomē, kas nav tieši iesaistīta iestādes operatīvajā vadībā un materiālu sagatavošanā. Papildus tas novērsīs situāciju, ka padomē pārstāvēti tikai atsevišķu departamentu direktori.  Ar likumprojektu mainīta arī līdzšinējā FKTK priekšsēdētāja un padomes locekļu pirmstermiņa atbrīvošanas kārtība, nosakot, ka priekšsēdētāju un padomes locekli pirms termiņa var atbrīvot, ja:  saņemts šīs personas iesniegums par pirmstermiņa atbrīvošanu;  ir stājies spēkā notiesājošs tiesas spriedums par tīša noziedzīga nodarījuma izdarīšanu;  padomes priekšsēdētājs vai padomes loceklis vairāk nekā sešus mēnešus pēc kārtas slimības vai citu iemeslu dēļ nevar pildīt savus amata pienākumus;  stājies spēkā galīgais nolēmums par speciālās atļaujas valsts noslēpumam anulēšanu;  saņemts priekšsēdētāja iesniegums, par padomes locekļa pirmstermiņa atbrīvošanu, ja padomes loceklis vairs neatbilst šim amatam izvirzītajam kritērijam par nevainojamu reputāciju;  saņemts vismaz desmit Saeimas deputātu iesniegums par priekšsēdētāja pirmstermiņa atbrīvošanu, jo priekšsēdētājs vairs neatbilst šim amatam izvirzītajam kritērijam par nevainojamu reputāciju.  Lai izvērtētu vai priekšsēdētājs un padomes loceklis vairs neatbilst šim amatam izvirzītajam kritērijam par nevainojamu reputāciju, ar likumprojektu paredzēts, ka to veic izvērtēšanas komisija, kas veic arī priekšsēdētāja vai padomes locekļu pretendentu atlasi.  Ņemot vērā FKTK darbības mērķa un funkciju paplašināšanu, kā arī to, ka papildinātas padomes loceklim izvirzāmās prasības, ar likumprojekta pārejas noteikumu noteikts, ka Ministru kabinets ne vēlāk kā līdz 2019.gada 1.oktobrim virza apstiprināšanai Saeimai padomes locekļu amata pretendentus uz padomes priekšsēdētāja un padomes locekļu amatiem. Līdz 2019.gada 1.maijam ieceltais padomes priekšsēdētājs, padomes priekšsēdētāja vietnieks un padomes locekļi turpina pildīt savus amata pienākumus līdz jauna padomes priekšsēdētāja un padomes locekļu apstiprināšanai. Šāda nosacījuma iekļaušana neizslēdz iespēju esošajam padomes priekšsēdētājam, priekšsēdētāja vietniekam un padomes locekļiem atklāta konkursa kārtībā pretendēt atkārtoti uz Komisijas padomes priekšsēdētāja vai padomes locekļa amatu. Demokrātiskās leģitimitātes nodrošināšanai par visu Komisijas padomes locekļu apstiprināšanu turpmāk lemtu Saeima, sekmējot arī FKTK autonomijas stiprināšanu attiecībā uz FKTK kā autonomas iestādes tiesībām izdot ārējos normatīvos aktus, lai tās efektīvāk īstenotu savu autonomo kompetenci. Viens no aspektiem, kas garantē uzraudzības iestādes autonomiju ir finanšu sektora uzraudzības iestādes vadītāja un to pārvaldes institūciju locekļu caurskatāma amatā iecelšanas kārtība. Likumprojekts iekļautais regulējums ir vērsts uz to, lai stiprinātu Komisijas autonomiju caur priekšsēdētāja un padomes locekļu caurskatāmu amatā iecelšanas un no amata atcelšanas kārtību. Ja ar likumprojektā iekļauto regulējumu tiek saīsināts priekšsēdētāja un priekšsēdētaja vietnieka iepriekš noteiktais amata pilnvaru termiņš, jāanalizē šāda regulējuma atbilstība tiesiskās paļāvības principam, jo šīm personām var būta radusies tiesiskā paļāvība, ka arī pēc izmaiņām Komisijas pārvaldībā uz viņām netiek attiecināts nosacījums par atklātu konkursa procedūru, kā rezultātā Ministru kabinets līdz 2019.gada 1.oktobrim virza apstiprināšanai Saeimai padomes priekšsēdētāja un padomes locekļu amata pretendentus. Šāda kārtība noteikta, ņemot vērā, ka tiek paplašināts Komisijas darbības mērķis, kā arī paplašinātas padomes priekšsēdētājam un padomes locekļiem amatam izvirzāmās prasības, kā arī skaidrāk precizētas Komisijas funkcijas noziedzīgi iegūtu līdzekļu legalizācijas un terorisma un proliferācijas novēršanas un Starptautisko un nacionālo sankciju piemērošanas jomā, kā arī skaidrāk noteikti Komisijas pienākumi attiecībā uz kredītiestāžu likvidāciju un pašlikvidāciju. Šādi precizējumi normatīvajā regulējumā nepieciešami, lai īstenotu finanšu sektora kontroles reformu, kuras mērķis ir nodrošināt caurspīdīgu, ilgtspējīgu un drošu finanšu sektora darbību Latvijā, kas cieši saistīta ar Finanšu sektora attīstības plāna 2017.-2019.gadam horizontālo prioritāti – novērst noziedzīgi iegūtu līdzekļu legalizācijas un terorisma finansēšanas riskus, paaugstinot valsts starptautisko reputāciju finanšu tirgos un institūcijās. Tāpat tas saistīts ar pasākuma plāna noziedzīgi iegūtu līdzekļu legalizācijas un terorisma finansēšanas novēršanai līdz 2019.gada 31.decembrim izvirzīto mērķi - stiprināt spējas cīnīties ar noziedzīgi iegūtu līdzekļu legalizāciju, terorisma finansēšanu un proliferāciju un samazināt vispārējos noziedzīgi iegūtu līdzekļu legalizācijas un terorisma finansēšanas riskus, nodrošinot atbilstību starptautiskajām saistībām un standartiem noziedzīgi iegūtu līdzekļu legalizācijas un terorisma finansēšanas novēršanas jomā un veicinot sabiedrisko drošību, ekonomiskas vides konkurētspēju un uzticamību Latvijas jurisdikcijai.  Likumprojektā iekļautās FKTK pārvaldības modeļa izmaiņas atbilst secinājumos par pastāvīgo iestāžu pārvaldi, kas iekļauti Valsts prezidenta 2012.gada 6.jūnijā izveidotas ekspertu grupas priekšlikumos, kas cita starpā attiecas uz Komisiju:   1. ja patstāvīgajai iestādei ir paredzēta koleģiāla vadība (padome), tad visi padomes locekļi būtu apstiprināmi Saeimā; 2. samazināmas iespējas patstāvīgo iestāžu vadību atcelt no amata pirms termiņa pēc to izvirzītāja priekšlikuma bez objektīva pamata. Ja nepieciešams izvērtēt, vai iestājies likumā paredzētais gadījums, kad amatpersona atbrīvojama no amata pirms pilnvaru termiņa beigām, šādu izvērtējumu varētu sniegt speciāli šim mērķim izveidota parlamentārās izmeklēšanas komisija; 3. attiecībā uz patstāvīgo iestāžu vadību jāparedz, cik pilnvaru termiņus pēc kārtas amatpersona var pildīt attiecīgā amata pienākumus. Parasti tiek paredzēts, ka amatpersona attiecīgos pienākumus var pildīt nepārtraukti ne ilgāk kā divus pilnvaru termiņus.   Lai vairotu Komisijas darbības kontroli, likumprojektā iekļauta norma, kas nosaka, ka rakstveida pārskats, ko Komisijas reizi gadā iesniedz Saeimai un Finanšu ministrijai par savu iepriekšējā gada darbu un zvērināta revidenta pārbaudītu pilnu gada pārskatu, tiek publicēta arī Komisijas mājas lapā. Papildus likumprojekts papildināts ar nosacījumu, ka reizi trijos gados Komisija veic neatkarīgu savas darbības novērtējumu un publicē to komisijas mājaslapā.  **FKTK amatpersonu atbildības aizsardzība**  Finanšu sektora uzraugiem piemērojamie starptautiskie standarti ietver rīcības neatkarības un autonomijas prasības. Bāzeles pamatprincipi (*The Basel Core principles*), Apdrošināšanas pamatprincipi (*The Insurance Core Principles*), Vērtspapīru regulas mērķi un principi (*The Objectives and Principles of Securities Regulation*) uzsver rīcības neatkarības nozīmīgumu. Tajos ietvertas prasības, kas veicina rīcības neatkarību, t.i., spēju darboties bez politikas iesaistes, valdības un nozares iejaukšanās, resursu pietiekamība, savā pārvaldībā esošās informācijas aizsardzība, atbilstoša juridiskā aizsardzība, augstu profesionālo standartu ievērošana, kā arī ieviesti iestādes vadītāja iecelšanas un atstādināšanas noteikumi.  Finanšu sektora uzraudzības iestāžu juridiskā aizsardzība par labā ticībā pieņemtiem lēmumiem ir tiešā veidā saistīta ar šo iestāžu neatkarību un atbildību (*accountability*) un ir nostiprināta visos finanšu sektora uzraudzības iestāžu pamata principos, tajā skaitā, Bāzeles Banku uzraudzības komitejas izdotos efektīvas banku uzraudzības pamatprincipos, nodrošinot uzraudzības funkcijas integritāti. Uzraudzības iestāžu amatpersonu juridiskā aizsardzība nodrošina to, lai uzraudzības funkciju varētu īstenot, efektīvi piemērojot normatīvajos aktos paredzētos uzraudzības instrumentus, sankcijas un iejaukšanās mehānismus, neskatoties uz to, ka otra puse šos lēmumus visbiežāk varētu pārsūdzēt.  Saskaņā ar Bāzeles efektīvas banku uzraudzības 2.principa 9.pamata kritēriju normatīviem aktiem jānodrošina finanšu sektora uzraudzības iestādes amatpersonas aizsardzību, ja, izpildot uzraudzības iestādes funkciju, lēmumi pieņemti atbilstoši finanšu un kapitāla tirgus darbību regulējošajiem normatīvajiem aktiem labā ticībā.  FKTK likums neparedz īpašu Komisijas vai to amatpersonu tiesiskās aizsardzības mehānismu par pieņemtajiem lēmumiem. Šāds regulējums ir iekļauts Kredītiestāžu likumā, nosakot, ka Komisijas darbinieks un pilnvarnieks nav atbildīgs pret trešajām personām par zaudējumiem, kas tām radušies, darbiniekam pildot savus darba pienākumus vai pilnvarniekam izpildot savus uzdevumus (Kredītiestāžu likuma 111.panta piektā daļā). Komisija ir atbildīga par zaudējumiem, kas trešajai personai nodarīti ar Komisijas, Komisijas darbinieka vai pilnvarnieka rīcību pildot savas likumā noteiktās funkcijas, tikai gadījumā, ja Komisija, Komisijas darbinieks vai pilnvarnieks ir tīši rīkojies prettiesiski vai pieļāvis rupju neuzmanību (Kredītiestāžu likuma 111.panta sestā un septītā daļa).  Ja uzraudzības iestāde pilda arī noregulējuma iestādes funkcijas, tad atbilstoši Finanšu Stabilitātes valdes (*Financial Stability Board*) “*Key Attributes of Effective Resolution Regimes for Financial Institutions*” 2.6.principam noregulējuma iestādes un to amatpersonas jāaizsargā pret juridisko atbildību un trešajām personām nodarītiem zaudējumiem, ja noregulējuma iestādes rīcība un pieņemtie lēmumi atbilst normatīvo aktu prasībām un pieņemti labā ticībā.  Atbilstoši tiesiskuma principam jebkuras valsts iestādes, tostarp, autonomas iestādes, darbībai ir jābūt tiesiskai un amatpersonu atbildība ir mehānisms, kā to nodrošināt. Līdz ar to iestādes amatpersonas atbildības vienīgā robeža var būt **tiesiskums,** proti, amatpersona lēmums aizsargājams tiktāl, ciktāl tas ir tiesisks. Pretējā gadījumā tiktu pieļauta patvaļa un pārkāpts tiesiskuma princips, kura būtību raksturo Valsts pārvaldes iekārtas likuma 10. panta pirmā daļa, kas noteic: “valsts pārvalde ir pakļauta likumam un tiesībām. Tā darbojas normatīvajos aktos noteiktās kompetences ietvaros. Valsts pārvalde savas pilnvaras var izmantot tikai atbilstoši pilnvarojuma jēgai un mērķim” un Administratīvā procesa likuma 7. pants: “Iestādes un tiesas rīcībai jāatbilst tiesību normām. Iestāde un tiesa darbojas normatīvajos aktos noteikto pilnvaru ietvaros un savas pilnvaras var izmantot tikai atbilstoši pilnvarojuma jēgai un mērķim.”.  FKTK likuma 20. panta otrā daļa jau paredz Komisijas amatpersonu atbildības robežas. Šī norma nosaka, ka Komisijas padomes locekļi, Komisijas struktūrvienību vadītāji un darbinieki normatīvajos aktos noteiktajā kārtībā ir atbildīgi par ierobežotas pieejamības informācijas nelikumīgu izpaušanu un par zaudējumiem, kas trešajām personām radušies Komisijas darbinieku prettiesiskas rīcības dēļ. Tādējādi gadījumos, ja zaudējumi trešajām personām būs radušies Komisijas amatpersonu tiesiskas rīcības dēļ, atbildība par to šīm amatpersonām nav jāuzņemas.  Stiprinot Komisijas amatpersonu un darbinieku atbildības aizsardzību, likumprojektā iekļauta norma, paredzot noteikt atbildības ierobežojumu arī attiecībā pret finanšu un kapitāla tirgus dalībniekiem, ne tikai trešajām personām, nosakot, ka Komisijas amatpersonas un darbinieki kri, īstenojot šajā un citos finanšu un kapitāla tirgus jomu regulējošajos normatīvajos aktos paredzētos Komisijas uzdevumus, nav atbildīgas par tiesisku lēmumu radītajām sekām, kas radušās finanšu un kapitāla tirgus dalībniekiem un trešajām personām. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Tieslietu ministrija |
| 4. | Cita informācija | Nav attiecināms. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Labi uzraudzīts un kontrolēts finanšu un kapitāla tirgus, kas veicina gan finanšu un kapitāla tirgus attīstību un stabilitāti, gan arī noziedzīgi iegūtu līdzekļu legalizācijas un terorisma un proliferācijas finansēšanas novēršanu, pozitīvi ietekmē sabiedrību kopumā, veicinot godīgu konkurenci, uzlabojot uzņēmējdarbības vidi un samazinot noziedzīgi iegūtu līdzekļu legalizāciju un ēnu ekonomiku. |
| 2. | Tiesiskā regulējuma ietekme uz tautsaimniecību un administratīvo slogu | Labi uzraudzīts un kontrolēts finanšu sektors veicina un nodrošina ilgtspējīgu tautsaimniecības attīstību. Likumprojekts administratīvo slogu neietekmē, bet tieši ietekmē Finanšu sektora attīstības plāna 2017.-2019.gadam horizontālo prioritāti – novērst noziedzīgi iegūtu līdzekļu legalizācijas un terorisma finansēšanas riskus, paaugstinot valsts starptautisko reputāciju finanšu tirgos un institūcijās. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Projekts saistīts ar likumprojektu “Grozījums likumā “Par valsts noslēpumu””, kurā tiek papildināts 12.panta trešajā daļā iekļautais amatpersonu uzskatījums ar FKTK padomes locekļiem, kurām pieeja valsts noslēpumam un tiesības to izmantot sava amata pienākumu veikšanai, ir pēc amata.  Projekts un minētais likumprojekts Ministru kabinetā un Saeimā skatāmi vienlaicīgi.  Pēc likumprojekta pieņemšanas Ministru kabinets ne vēlāk kā līdz 2019.gada 1.jūnijam izdod šā likuma 13.panta 4.1 daļā minētos noteikumus, kuros paredz:   1. pretendentu pieteikšanās nosacījumus un kārtību; 2. pretendentu atlases kritērijus un vērtēšanas kārtību; 3. pretendentu atlases komisijas izveides, darbības un lēmumu pieņemšanas kārtību.   Projekts saistīts ar likumprojektu “Grozījumi Noziedzīgi iegūtu līdzekļu legalizācijas un terorisma finansēšanas novēršanas likumā” attiecībā uz grozījumiem, kas paredz stiprināt FKTK pilnvaras attiecībā uz proliferācijas jomas uzraudzību FKTK uzraugāmajos noziedzīgi iegūtu līdzekļu legalizācijas un terorisma finansēšanas novēršanas jomas likuma subjektos. |
| 2. | Atbildīgā institūcija | Finanšu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |
| **1. tabula** **Tiesību akta projekta atbilstība ES tiesību aktiem** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saistībā ar šo likumprojektu nav veiktas komunikācijas aktivitātes. |
| 2. | Sabiedrības līdzdalība projekta izstrādē | Sabiedrības līdzdalība projekta izstrādē netika plānota. |
| 3. | Sabiedrības līdzdalības rezultāti | Ar likumprojektu sabiedrības intereses netiek skartas. |
| 4. | Cita informācija | Sabiedrība pēc normatīvā akta pieņemšanas tiks informēta ar publikāciju laikrakstā "Latvijas Vēstnesis" un bezmaksas normatīvo aktu datu bāzē www.likumi.lv. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts kanceleja, Ministru kabinets, FKTK, Saeima. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā ir paredzēta FKTK pārvaldes modeļa maiņa. Likumprojekts ietekmēs FKTK pārvaldes struktūru, jo padomes locekļus amatā iecels Saeima un padomes locekļi turpmāk vienlaikus vairs nebūs attiecīgo FKTK departamentu direktori. |
| 3. | Cita informācija | Nav |

Finanšu ministrs J.Reirs

1. http://www.kd.gov.lv/images/Downloads/useful/NRA\_LV\_FINAL.pdf [↑](#footnote-ref-1)
2. Novērtējums tiek veikts pēc četriem novērtējuma līmeņiem- būtisks, augsts, vidējs, zems [↑](#footnote-ref-2)
3. ttp://www.fktk.lv/attachments/article/7446/INFOGRAFIKA\_ceturk%C5%A1%C5%86a%20zi%C5%86ojums\_Q4\_2018\_LV.pdf [↑](#footnote-ref-3)
4. EBA - *European Banking Authority* (Eiropas Banku iestāde); *European Securities Market Authority* (Eiropas Vērtspapīru un tirgus iestāde); *European Insurance and Occupational Pensions Authority* (Eiropas Apdrošināšanas un pensiju iestāde) [↑](#footnote-ref-4)
5. Seelig, S., Novoa, A., (2009) Governance Practices at Financial Regulatory and Supervisory Agencies, IMF Working Paper WP/09/135. [↑](#footnote-ref-5)